Diari Oficial de la Generalitat Valenciana


Sumari del DOGV 4354, del 10-10-2002 (2002/10195)

ORDE de 19 d'agost de 2002, de la Conselleria de Cultura i Educació, per la qual es convoca concurs públic per a la concessió de nou beques per a la restauració de béns mobles de la Direcció General de Patrimoni Artístic de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4354

Data del DOGV
:   10-10-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/10564


Data del document
:   19-08-2002

Organisme emissor
:   Conselleria de Cultura i Educació

Tipus de document
:   Ordre

Descriptors 

:   * assignació per estudis
    * professió artística
    * ajuda pública
    * belles arts
    * suport econòmic

ORDE de 19 d'agost de 2002, de la Conselleria de Cultura i Educació, per la qual es convoca concurs públic per a la concessió de nou beques per a la restauració de béns mobles de la Direcció General de Patrimoni Artístic de la Comunitat Valenciana. [2002/10397]
  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, establix en el seu article 31.5 la competència exclusiva de la Generalitat Valenciana en matèria de patrimoni històric, artístic, monumental, arquitectònic, arqueològic i científic, sense perjuí del que establix l'article 149.1.28 de la Constitució Espanyola. Estes funcions es van transferir a la Generalitat Valenciana pel Reial Decret 3.066/1983, de 13 d'octubre, i estan atribuïdes a la Conselleria de Cultura i Educació pel Decret 4/1997, de 27 de febrer, del president de la Generalitat Valenciana, pel qual s'assignen competències a la Presidència i a les conselleries.
  
La Llei de Patrimoni Cultural Valencià, Llei 4/1998, d'11 de juny, en el seu article 88 establix que la Generalitat Valenciana, en el marc de la política de protecció i foment del patrimoni cultural valencià, promourà campanyes públiques de divulgació i formació.
  
En este marc, la Conselleria de Cultura ha considerat oportú desenrotllar una línia d'actuació encaminada a la formació i el perfeccionament de restauradors de patrimoni artístic orientada a incrementar l'acció protectora dels béns mobles de la Comunitat Valenciana, ja que les labors que comprén la conservació d'estos béns requerixen uns coneixements tècnics especialitzats.
  
Per això, de conformitat amb el que disposa el Decret 108/92, de 6 de juliol, del Govern Valencià, pel qual es regula la concessió de beques, i fent ús de les facultats que em conferix l'article 35 de la Llei 5/1983, de 30 de desembre, de Govern Valencià,
  
ORDENE
  
Primer
  
Es convoca concurs públic per a la concessió de nou beques de formació per a restauradors i s'aproven les bases per les quals es regix esta convocatòria així com els models d'instància i de declaració responsable, inclosos com a annexos I, II, III i IV d'esta orde.
  
Segon
  
L'import total d'estes beques és de vint-i-quatre mil quaranta euros (24.040, euros), i serà satisfet a càrrec de la partida pressupostària 98.83.511.56, codi de línia 4489/000, del Pressupost de la Generalitat Valenciana per a l'exercici 2002.
  
DISPOSICIONS FINALS
  
Primera
  
Es delega en el director general de Patrimoni Artístic la facultat de concedir estes beques i se l'autoritza perquè dicte les resolucions oportunes per al desenrotllament i execució d'esta orde.
  
Segona
  
Esta orde entrarà en vigor el mateix dia de la seua publicació en el Diari Oficial de la Generalitat Valenciana.
  
Tercera
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, el present acte, que posa fi a la via administrativa, podrà ser recorregut potestativament en reposició, o bé es podrà plantejar directament recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició, per a aquells interessats distints de les administracions públiques, haurà d'interposar-se davant de l'òrgan que dicta el present acte, en el termini d'un mes a comptar des del sendemà de la publicació.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana, en el termini de dos mesos a comptar des del sendemà de la publicació.
  
València, 19 d'agost del 2002.
  
El conseller de Cultura i Educació
  
MANUEL TARANCÓN FANDOS
  
ANNEX I
  
Bases per a la concessió de nou beques de formació i perfeccionament per a restauradors de béns mobles de la Comunitat Valenciana
  
Primera. Objecte
  
Les beques s'atorguen a fi de facilitar als professionals de la restauració l'aprenentatge de noves tècniques i criteris, així com la possibilitat de participar en la restauració de fons artístics de la Comunitat Valenciana.
  
Segona. Modalitats i dotació econòmica
  
1. Nou beques de formació i perfeccionament per a restauradors.
  
2. La dotació de cada beca serà de 2.670 euros (dos mil sis-cents setanta euros), que s'abonaran en tres mensualitats, amb lliurament previ d'un certificat d'aprofitament expedit pel director general de Patrimoni Artístic.
  
Tercera. Requisits dels aspirants
  
Les beques objecte d'esta convocatòria s'adjudicaran per mitjà de concurs entre els diversos aspirants que reunisquen els requisits següents i els acrediten documentalment:
  
1) Tindre la nacionalitat espanyola i residir en l'àmbit de la Comunitat Valenciana.
  
2) Ser llicenciats en Belles Arts, havent cursat assignatures de restauració, o tindre el títol de Diplomat en Restauració per l'Escola Superior de Conservació i Restauració de Béns Culturals, i tindre experiència en el camp de la restauració.
  
Quarta. Sol·licituds
  
1) Les sol·licituds es formularan segons el model d'imprés normalitzat que s'adjunta a esta orde com a annex II i que figura en l'adreça d'Internet http://www.cult.gva.es/dgpa/, i s'adreçaran a la Conselleria de Cultura i Educació, Direcció General de Patrimoni Artístic. Els mencionats impresos també podran obtindre's en les dependències de la Conselleria de Cultura i Educació, tant en els servicis centrals de l'avinguda de Campanar, 32, de València, com en les seues direccions territorials d'Alacant, Castelló i València.
  
2) Les sol·licituds podran presentar-se en el termini de 15 dies hàbils a partir del sendemà de la publicació d'esta convocatòria en el Diari Oficial de la Generalitat Valenciana. Si el termini finalitza dissabte, s'entendrà prorrogat fins al primer dia hàbil següent.
  
3) Les sol·licituds, adreçades a la Conselleria de Cultura i Educació, Direcció General de Patrimoni Artístic, podran presentar-se en el Registre General d'esta Conselleria, en les direccions territorials de Cultura i Educació de València, Castelló i Alacant o per qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Les sol·licituds hauran d'anar acompanyades de:
  
a) Fotocòpia compulsada de la titulació acadèmica.
  
b) Fotocòpia compulsada del certificat de l'expedient acadèmic i dels treballs realitzats amb anterioritat.
  
c) Currículum del sol·licitant.
  
d) Manteniment a tercers, segons el model de l'annex IV
  
e) Certificats vigents acreditatius d'estar al corrent en el compliment de les obligacions tributàries estatals i/o autonòmiques, i de Seguretat Social, d'acord amb el que disposa l'article 47.7 del Text Refós de la Llei d'Hisenda Pública de la Generalitat Valenciana.
  
En el supòsit de no estar ni haver estat en el període anterior de dotze mesos obligat l'interessat al compliment de les obligacions tributàries i amb la Seguretat Social, enumerades en els articles 7 i 8 del Reial Decret 390/1996, d'1 de març (BOE de 21/03/1996), serà suficient la presentació de declaració responsable, el model de la qual s'establix en l'annex III d'esta orde, per a acreditar este punt, de conformitat amb el que establix l'article 9 d'este Reial Decret.
  
4) Si la sol·licitud no reunix totes les dades exigides o falta documentació acreditativa, es requerirà l'interessat perquè en el termini de deu dies esmene la falta o acompanye els documents preceptius amb la indicació que, si no ho fa així, la seua petició se li considerarà desistida, amb resolució prèvia de conformitat amb el que disposa l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999.
  
Quinta. Mèrits avaluables en el concurs
  
Els mèrits, que hauran d'estar acreditats documentalment, seran avaluats per la comissió qualificadora d'acord amb el barem següent:
  
- Expedient acadèmic: fins a 5 punts.
  
- Altres títols (grau de doctor en Belles Arts, altres titulacions): fins a 2 punts.
  
- Cursos específics de restauració (40 hores o més): fins a 0.50 punts.
  
- Experiència en restauració artística, que s'acreditarà per mitjà de certificat del propietari, empresa, museu o centre per al qual s'haja treballat: fins a 2 punts.
  
- Publicacions relacionades amb la restauració, aportació de treballs o ponències a congressos o simposis, jornades o seminaris en l'àmbit de la restauració: fins a 0.5 punts.
  
Sexta. Comissió avaluadora
  
Per a la valoració dels mèrits dels sol·licitants es constituirà una comissió qualificadora integrada per:
  
- President: el director general de Patrimoni Artístic.
  
- El cap del Servici de Patrimoni Arquitectònic i Mediambiental.
  
- Un tècnic, designat pel director general de Patrimoni Artístic, que actuarà com a secretari.
  
Es faculta la comissió avaluadora per a realitzar per mitjà dels seus membres o a través de l'assessorament d'altres tècnics, totes les comprovacions necessàries per a qualificar millor els mèrits adduïts i fer un seguiment periòdic del treball realitzat durant la beca. La comissió podrà tindre tots els assessors que considere convenient.
  
Sèptima. Resolució
  
Finalitzada la valoració dels mèrits corresponents a cada expedient, la comissió qualificadora elevarà l'acta del concurs amb la proposta d'adjudicació al director general de Patrimoni Artístic, el qual resoldrà per delegació la convocatòria de les beques. Així mateix, la comissió podrà formular proposta en el sentit que siga declarada deserta, si, a juí seu, no hi haguera concursants amb mèrits suficients per a meréixer l'adjudicació.
  
La resolució que adjudique les beques es publicarà en el Diari Oficial de la Generalitat Valenciana.
  
Si en el termini de tres mesos comptadors des del dia que finalitza el termini de presentació de sol·licituds, no s'aprova i notifica la resolució corresponent a esta convocatòria, es considerarà que totes les peticions presentades queden desestimades.
  
Octava. Incompatibilitat de la beca
  
La beca serà incompatible amb la realització de treballs o estudis que dificulten el compliment de la finalitat proposada i/o la possessió d'altres beques o ajudes semblants.
  
Novena. Obligacions del beneficiari
  
Tindrà la consideració de beneficiari de la beca el destinatari dels fons públics que haja de realitzar l'activitat que va fonamentar l'atorgament o que es trobe en la situació que legitima la seua concessió.
  
Les obligacions del becari o beneficiari consistiran en:
  
a) L'ampliació i el perfeccionament dels seus coneixements en la matèria, per mitjà de la col·laboració amb el personal tècnic que designe la Direcció General de Patrimoni Artístic en els treballs específics que la direcció d'este els encomane i haurà de realitzar-los en l'horari i el lloc que establisca la Direcció General de Patrimoni Artístic.
  
b) El sotmetiment a les actuacions de control financer que corresponen a la Intervenció General, en relació amb la beca concedida.
  
c)La comunicació a l'entitat que concedix la beca de l'obtenció d'altres beques, subvencions o ajudes que tinguen la mateixa finalitat, procedents de qualssevol administracions o ens públics.
  
d) L'aportació, quan finalitzen els treballs de restauració, d'una memòria on es contemple tota la documentació possible sobre el procés de restauració.
  
Deu. Resultats científics
  
Els resultats científics i la memòria derivats dels treballs que el becari realitze quedaran en propietat de la Conselleria de Cultura i Educació, i no podran ser utilitzats pel becari sense l'autorització corresponent de la Direcció General de Patrimoni Artístic.
  
Onze. Duració de les beques
  
Les beques objecte d'esta convocatòria tindran una duració que anirà des del moment de la seua concessió fins al 31 de desembre del 2002.
  
Dotze. Naturalesa de les beques
  
Estes beques són de formació i perfeccionament de coneixements, i hauran de ser supervisades pels tècnics especialistes que designe la Direcció General de Patrimoni Artístic.
  
El fet d'haver disfrutat de la beca no establix cap tipus de relació laboral amb la Conselleria de Cultura i Educació, ni suposa cap compromís per a la incorporació posterior del becari a la plantilla de la Direcció General de Patrimoni Artístic.
  
Tretze. Contravencions i disposicions subsegüents
  
La Direcció General de Patrimoni Artístic podrà deixar sense efecte, a proposta de la comissió qualificadora, qualsevol de les beques concedides, amb audiència prèvia a l'interessat, quan el beneficiari incórrega en alguna de les causes següents:
  
a) No realitzar l'activitat que motiva la concessió.
  
b) Deixar de reunir els requisits exigits.
  
c) Incomplir, sense causa que ho justifique, les condicions establides en la present convocatòria.
  
Catorze
  
Tota alteració de les condicions tingudes en compte per a la concessió de les beques i, en tot cas, l'obtenció concurrent de beques, subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
Quinze
  
Correspondrà el reintegrament de les quantitats percebudes i l'exigència de l'interés de demora des del moment del pagament de la beca en els casos següents:
  
a) Obtindre la beca sense les condicions requerides per a això.
  
b) Incompliment de la finalitat per a la qual ha sigut concedida la beca.
  
c) Incompliment de les condicions imposades al beneficiari amb motiu de la concessió de la beca.